পাহাড়ে বিবদমান সশস্ত্র সংগঠনগুলোর সন্ত্রাসী কর্মকাণ্ড এবং পারস্পরিক হানাহানি বন্ধে কোন ধরণের ভূমিকা না নিলেও চাকমা সার্কেল চীফ ব্যারিস্টার দেবাশীষ রায় এসব সংগঠনের তৎপরতার কারণে নিজের কর্তৃত্ব ও প্রভাব বৃদ্ধির সুযোগ পেলে কৌশলে তা লুফে নিতে কার্পণ্য করেন না। বরং তিনি তার যথাযথ সদ্ব্যবহারে সক্রিয় থাকেন। এর উৎকৃষ্ট উদাহরণ হলো ১৯৯৭ সালে জেএসএস এর সাথে সরকারের আলোচনা শেষে শান্তিচুক্তি প্রণয়নকালে দেবাশীষ রায়ের কৌশলী তৎপরতা। শান্তিচুক্তির ‘খ’ খণ্ডের অনুচ্ছেদ ১২ এর মাধ্যমে খাগড়াছড়ি পার্বত্য জেলা আইনের ২৬ নং ধারায় বর্ণিত খাগড়াছড়ি ‘মং চীফ’ এর পরিবর্তে ‘মং সার্কেল চীফ এবং চাকমা সার্কেল চীফ’ শব্দগুলো প্রতিস্থাপন করার কথা তিনি সর্বপ্রথম উল্লেখ করেন। যার ফলে খাগড়াছড়ি পার্বত্য জেলার আইনে মং চীফ-এর স্বার্থহানি ঘটেছে এবং চাকমা সার্কেল চীফের প্রভাব বিস্তারের আইনি ভিত্তি তৈরি করেছে। একই সাথে রাঙ্গামাটিসহ খাগড়াছড়ির চাকমা অধ্যুষিত এলাকায় চাকমা সার্কেল চীফের প্রভাব বৃদ্ধি করেছে।